เงินที่จำเลยวางศาลเพื่อบรรเทาความเสียหายให้แก่ผู้เสียหาย ต่อมาศาลวินิจฉัยว่าไม่ใช่ผู้เสียหายโดยนิตินัย ผู้เสียหายมีสิทธิรับเงินดังกล่าวไหม
เงินที่จำเลยนำมาวางต่อศาลเพื่อบรรเทาความเสียหายให้แก่ผู้เสียหายนั้น ผู้เสียหายยังไม่ได้รับไปทันที หากศาลจะวินิจฉัยว่าผู้เสียหาย ไม่ใช่ผู้เสียหายโดยนิตินัย(ผู้เสียหายที่แท้จริง) จึงไม่ใช่ผู้เสียหาย เป็นกรณีที่ศาลวินิจฉัยการกระทำความผิดของจำเลยในส่วนของคดีอาญาเท่านั้น ไม่เกี่ยวข้องกับเงินที่วางเพื่อบรรเทาผลร้ายให้แก่ผู้เสียหาย ดังนั้นผู้เสียหายจึงมีสิทธิรับเงินดังกล่าวได้ 

คำพิพากษาฎีกาที่ 84/22562 จำเลยวางเงินต่อศาลโดยมีวัตถุประสงค์เพื่อบรรเทาความเสียหายที่เกิดจากจำเลยกระทำละเมิดต่อผู้เสียหายเพื่อประกอบดุลพินิจของศาลในการลงโทษจำเลยในสถานเบา ซึ่งศาลอุทธรณ์และศาลฎีกานำเรื่องการวางเงินของจำเลยมาเป็นเหตุบรรเทาโทษให้แก่จำเลย ทั้งการวางเงินเพื่อให้ผู้เสียหายมารับไปก็เป็นการแสดงเจตนาว่าจำเลยจะไม่ถอนเงินออกไปหากผู้เสียหายยังประสงค์จะรับเงินนั้น ดังนั้น การที่ผู้เสียหายยังมิได้รับเงินไปทันที ก็เพราะผู้เสียหายยื่นคำร้องขอให้บังคับจำเลยชดใช้ค่าสินไหมทดแทนเป็นจำนวนเงินที่สูงกว่า มิได้หมายความว่าผู้เสียหายไม่ประสงค์จะรับเงินที่จำเลยนำมาวางศาล แม้ศาลฎีกาพิพากษาว่าพฤติการณ์ของผู้เสียหายเป็นการสมัครใจทะเลาะวิวาทกับจำเลย จึงไม่ใช่ผู้เสียหายโดยนิตินัย ไม่มีสิทธิยื่นคำร้องขอเข้าร่วมเป็นโจทก์ตามป.วิ.อ.มาตรา 2 (4) และมาตรา 30 และไม่มีสิทธิยื่นคำร้องขอให้บังคับจำเลยชดใช้ค่าสินไหมทดแทนตามมาตรา 44/1 ก็ตาม ก็เป็นกรณีที่ศาลพิพากษาในส่วนการกระทำความผิดของจำเลยในคดีอาญา หาได้เกี่ยวกับการวางเงินเพื่อบรรเทาผลร้ายและชดใช้ค่าเสียหายของจำเลยให้แก่ผู้เสียหายอันเป็นเรื่องค่าสินไหมทดแทนความรับผิดในทางละเมิดไม่ ผู้เสียหายมีสิทธิรับเงินที่จำเลยนำมาวางต่อศาลชั้นต้นได้
ประมวลกฎหมายแพ่งและพาณิชย์,ประมวลกฎหมายวิธีพิจารณาความแพ่งฯ(วิแพ่ง),คำพิพากษาศาลฎีกา